– Jeg er glad for at Fetts kampanje har fått så mye oppmerksomhet. Vi har kommet langt når det gjelder likestilling i Norge i dag, men disse sterke historiene viser at vi fortsatt har en vei å gå når det gjelder holdninger, skriver barne-, likestillings- og inkluderingsminister Solveig Horne (Frp) i en e-post til NRK.

De siste dagene har utallige norske kvinner tatt bladet fra munnen og delt sine opplevelser om overgrep, trakassering og diskriminering i hverdagen under #jegharopplevd.

Etter at debattredaktør Charlotte Myrbråten i det feministiske tidsskriftet Fett startet emneknaggen på Twitter onsdag, har det kommet rundt 13.000 twittermeldinger.

Ber myndighetene gjøre noe

Likestillingsombudet Sunniva Ørstavik fulgte opp og utfordret myndighetene til å komme på banen med konkrete tiltak som skal forhindre ukulturen som kvinner utsettes for.

– Ingen skal oppleve å bli utsatt for diskriminering, trakassering og vold, skriver Horne.

Hun sier den borgerlige regjeringa tar alle former for diskriminering på alvor.

– Vi har blant annet gitt støtte til kampanjen Stopp hatprat på nett, og statsministeren og jeg har hatt flere møter med organisasjoner og enkeltpersoner om hatefulle ytringer. Deriblant et innspillsmøte i statsministerboligen i høst, som ga oss mange gode innspill som vi nå jobber videre med.

Lover å legge fram likestillingsmelding før sommeren

Ifølge Horne kommer hun til å legge fram en likestillingsmelding før sommeren der både vold og seksuell trakassering er blant temaene som blir berørt.

– Meldingen vil ha et gjennomgående mannsperspektiv, skriver hun, før hun legger til:

– Jeg ønsker å gjøre dagens diskrimineringsvern enda bedre, og har satt i gang et arbeid med en ny felles likestillings- og ikke-diskrimineringslov. Loven skal på bred offentlig høring i løpet av 2015.